
Tasg 1- Traethawd Adfyfyriol
Tra’n astudio ar y cwrs BA Theatr Gerddorol, rwyf yn cael y cyfle I fynychu sawl dosbarth diddorol yn wythnosol; ble rwyf yn dysgu llawer iawn, ac yn derbyn y cyfle i fynegi fy hun yn greadigol o hyd. 
Un o fy hoff wersi y tymor hwn oedd y gwersi Actio. 
Astudiais ddrama fel pwnc TGAU yn ogystal a Lefel A yn yr ysgol, felly rwyf yn gyfarwydd iawn gyda’r broses o arbrofi gyda gwahanol arddulliau yn ogystal ag ymarferwyr â dulliau unigryw. Roeddwn felly yn awyddus iawn I ddefnyddio fy ngwybodaeth o’r ymarferwyr rhain yn y gwersi, ond yn yr un modd, yn gyffrous I ddysgu am arddulliau ac ymarferwyr hollol estron I mi. 
Byddaf yn canolbwyntio ar wers Actio benodol a gawsom ar y 16eg o Dachwedd, 2022. Yn y wers hon, roedd angen I ni ddyfeisio a chynllunio darn ar gyfer perfformiad a fydd yn cael ei asesu yn hwyrach ymlaen yn y cwrs. 
I agor y wers, gwnaethom ymarferion penodol wedi’u dylunio I gynhesu’r corff, yn ogystal a deffro’r ymennydd. Mae cyhesu I fyny yn holl bwysig I ni fel actorion. Y corff yw ein prif adnodd fel actorion, felly mae angen iddo fod yn barod ar gyfer unrhyw dasg.
Cerddom o amgylch yr ystafell, gan wneud ystum neu symudiad  yn cyfateb i amrediad o rifau 1 I 10  a gaiff eu gweiddi gan ein hathrawes. Enghraifft o hyn yw, os byddai’r athrawes yn gweiddi rhif 1, roedd rhaid I ni stopio cerdded am eiliad ag yna ailddechrau. Mae’r ymarfer hwn yn hynod effeithiol am brofi’r cof. Fel actorion, mae’r gallu I gofio manylion yn bwysig iawn, gan bod rhaid gallu cofio sgriptiau, a chyfarwyddiadau.
Mae hi hefyd yn bwysig cynhesu’r wyneb cyn perfformio. Defnyddiom ein dwylo I ystwytho cyhyrau’r wyneb, gan eu rwbio ar hyd y bochau a’r gen.
Fy hoff gam o’r broses cynhesu I fyny yw’r cynhesu lleisiol. Fel cantores, rwyf yn ymwybodol fod cynhesu’r llais yn holl bwysig er mwyn sicrhau nad ydym yn achosi unrhyw niwed drwy ei gam ddefnyddio, neu ei or-ddefnyddio heb baratoi. 
Credaf fod y dosbarth cyfan yn hoff o dechneg “Bella Senora”- graddfa gerddorol gyda phob nodyn yn cydfynd a’r geiriau “Bella Senora” ydyw. Rwyf wrth fy modd yn canu nodau uchel, yn ogystal a’r nodau isel ar waelod y raddfa, er mwyn sicrhau fod pob adran o fy llais wedi’u cynhesu yn effeithiol.  Wedi’r ymarferion hyn, roeddwn yn teimlo fy mod wedi llwyddo I gynhesu fy nghorff, fy llais a fy ngwyneb yn eiffeithiol, ac felly yn barod I weithio.
Yn ystod y gwersi blaenorol, bu rhaid I mi, yn ogystal  a gweddill y dosbarth gyflwyno araith ar bwnc o’n dewis yn y gobaith o ddarganfod sbardun ar gyfer ein darn dyfeisio. Pleidleisiodd bawb am fy areithiau I, a myfyrwraig arall.
Dyma felly oedd ein sbardun ar gyfer y wers hon. Roedd angen I ni gasglu syniadau ar beth ddylai ein darn gynnwys. Roedd areithiau’r ddwy ohonom yn canolbwyntio ar anghydraddoldeb yn y celfyddydau; ym myd y theatr a’r byd cerddoriaeth. Gwnaethom fwrdd ysbrydoliaeth, gan ddefnyddio lluniau a dyfyniadau o erthyglau a chylchgronnau yn cyfateb I'r thema o rywiaeth yn y diwydiant.

(Roberts E, 2022, Bwrdd ysbrydoliaeth )

Dewis dramodydd neu arddull oedd y cam nesaf. Wedi trafod posibiliadau, penderfynom fel grwp ein bod am ddefnyddio technegau yn gysylltiedig a Bertolt Brecht. Mae gen I ychydig o brofiad gyda defnyddio arddull Brechtaidd, neu ‘Epic Theatre’ ond roeddwn yn awyddus I ymchwilio ychydig mwy I mewn I'r arddull.
Dramodydd a bardd o’r Almaen oedd Bertolt Brecht. Roedd Brecht yn credu mewn syniadau creadigol a oedd yn gwthio confensiynau’r theatr traddodiadol, ac yn cynnwys negeseuon; yn aml yn Wleidyddol. Gelwir yr arddull hwn yn “Epic Theatre”. Mae’r dramau hyn wedi’u dylunio I sicrhau nad adloniant I'w fwynhau sy’n cael ei arddangos I'r gynulleidfa, ond yn hytrach, darn o theatr sy’n anog y gynulleidfa I feddwl.
Rhoddir yr enw “dedactig” ar y math yma o gynhyrchiad; cynhyrchiad sydd wedi’i ddylunio I addysgu. Bydd yr actorion yn aml yn torri’r bedwaredd wal, ac yn torri allan o gymeriad er mwyn gwneud I'r gynulleidfa feddwl am neges y ddrama. Credaf fod hyn yn effeithiol iawn yn ein darn dyfeisio ni, gan I ni benderfynu canolbwyntio ar agweddau negyddol o ddiwydiant y celfyddydau, megis rhywiaeth er mwyn addysgu’r gynulleidfa.
Nid oes strwythr penodol I ddramau Brechtaidd; nid yw golygfeydd yn llifo, nag o reidrwydd yn gysylltiedig a’i gilydd. 
Fel grwp, roeddem yn sicr ein bod eisiau arddangos golygfeydd yn dangos agweddau gwahanol o’r celfyddydau, felly byddai techneg aml rol yn ein gweddu. Dyma dechneg Brechtaidd arall, ble mae’r actorion I gyd yn rhannu cymeriadau, yn hytrach na phortreadu un cymeriad drwy’r darn. 
Roedd Brecht eisiau atgoffa’r gynulleidfa mai gwylio drama mewn theatr mae nhw ac nid gwylio addasiad o fywyd go iawn; nid fel cynhyrchiadau yn arddull Stanislavski; a oedd yn credu mewn dull a gaiff ei alw yn “truthful acting” (Merlin, 2007, t. 17) 
Gan ddefnyddio’r dull hwn, byddai’r actorion yn ymgolli yn eu cymeriadau, gan wneud ymchwil trylwyr, a defnyddio technegau megis ‘given circumstance’, er mwyn creu portread realistig o fywyd.
Er I ni ddewis Brecht fel ein prif ysbrydoliaeth ar gyfer arddull ein drama, roeddwn yn awyddus I godi’r ffaith fy mod yn credu mewn cael amrywiaeth mewn ambell olygfa er mwyn dangos dealltwriaeth o wahanol arddulliau.
Cyn dechrau sgriptio, penderfynom gasglu syniadau ar gyfer golygfeydd.  	
Nid wyf fel arfer yn actio cymeriadau doniol, felly roeddwn bendant yn awyddus I gamu allan o fy man cyfforddus a defnyddio comedi. Penderfynom hefyd ar olygfa yn ymwneud a’r symudiad “me too” er mwyn dangos emosiwn; “ Demonstrating emotional availability is not the business of acting. Emotional availability should be placed at the service of expressively pursuing appropriate actions and objectives” (Alfreds, 2015, t.94)
Credaf I mi gyfranu at y wers hon yn effeithiol iawn. Roeddwn yn rhannu fy syniadau, ond yn yr un modd roeddwn yn barod I wrando a thrafod syniadau eraill. 
Efallai y gallen ni fod wedi treulio llai o amser yn creu bwrdd ysbrydoliaeth er mwyn cymryd mantais o’r amser sgriptio; er hyn credaf fod y bwrdd ysbrydoliaeth a greom yn effeithiol.

I gloi, mi wnes I fwynhau’r wers hon yn arw; roedd y broses o gynllunio darn yn ddiddorol iawn, a credaf I ni gyflawni llawer iawn yn y wers.

Tasg 2- Adolygiad o Sioe- Bugsy Malone.
Ym mis Chwefror, 2023 mynychais gynhyrchiad o’r Sioe Gerdd ‘Bugsy Malone’ yng Nghanolfan y Mileniwm yng Nghaerdydd. 
Mae’r sioe gerdd “Bugsy Malone” wedi’i selio ar ddrama a ffilm enwog Alan Parker, gyda cherddoriaeth a geiriau gan Paul Williams. Rhyddhawyd y ffilm dan yr un enw a’r sioe ym 1976. Comedi gerddorol ydyw,  gyda’r cymeriadau yn cael eu portreadu gan blant; roedd pob aelod o’r cast o dan yr oedran o 17 tra’n creu’r ffilm. Dyma oedd y nodwedd unigryw a oedd gwneud I'r stori sefyll allan ymysg ffilmiau eraill y cyfnod.  Roedd gweld plant yn portreadu oedolion ar sgrin yn syniad unigryw, a oedd hefyd yn ehangu’r gynulleidfa darged; byddai’n addas I oedolion yn ogystal a phlant; gyda un o’r prif bwyntiau yn y plot yn cynnwys gynnau sy’n saethu hufen. 
Rwyf wedi gweld sawl cynhyrchiad yng Nghanolfan y Mileniwm, a’r rheiny yn wych. O ganlyniad, roedd fy nisgwyliadau yn uchel o’r sioe. Er hyn, cynhyrchiad ar daith o amgylch y Deyrnas Unedig oedd hwn, felly o ganlyniad, credaf I mi wneud rhagfynegiad nad oedd elfennau technegol y cynhyrchiad; megis goleuo a sain am fod yn foddhaol; a hynny gan fy mod wedi gweld sawl cynhyrchiad ar daith yn y gorffennol ble bu problemau bach yn ymwneud a’r elfennau hyn; Gwyliais gynhyrchiad o’r Sioe Gerdd “9 to 5” yng Nghanolfan y Mileniwm yn 2019, ble roedd y meicroffonau yn llawer rhy uchel ar adegau; yn boddi’r ensemble.
Roeddwn felly yn awyddus I ganolbwyntio ar nodweddion sain a goleuo, yn ogystal a’r set yn y cynhyrchiad hwn o “Bugsy Malone”. 
Cychwyna’r sioe gyda llwyfan wag, heblaw am risiau du. Roedd y llwyfan yn eithaf tywyll; goleuo gwyn a dwysedd isel. Gan fy mod yn gyfarwydd gyda plot y sioe yn barod, roeddwn yn ymwybodol mai stori yn ystod y 1920au hwyr yn America ydyw, ac felly; gyda’r gwaharddiad Alcohol (prohibition) , yn ogystal a chwymp Wall Street ar y gweill roedd drwgdeimlad mewn cymunedau oherwydd yr holl gyfrinachau.  Credaf fod y dewis hwn o oleuo yn hynod o effeithiol, gan lwyddo I greu awyrgylch o ddirgel, a dal sylw’r gynulleidfa.
Swn sacsoffon wedi’i ynysu oedd y sain cyntaf I'w glywed yn y sioe. Caiff sacsoffon ei gysylltu a cherddoriaeth jazz yn aml iawn, sydd yn addas ar gyfer stori’r ddrama, gan fod bandiau jazz yn aml yn chwarae mewn ‘Speakeasies’, sef y manau cudd ble byddai alcohol yn cael ei werthu yn anghyfreithlon yn ystod cyfnod y gwaharddiad. Defnyddir offerynnau jazz yn aml yn y cynhyrchiad; gyda trwmped yn defnyddio ‘mute’ yn pwysleidio ar arddull melodramatig y sioe.
Defnyddir goleuadau LED llachar mewn siap ysgrifen yn dweud “Fat Sam’s” I drawsnewid y set. Roedd y goleuadau rhain yn creu awyrchylch o ‘glamor’, gan eu bod yn adlewychu ar wisgoedd y dawnswyr; a oedd wedi’u gorchuddio â glitter.
 Er bod y set yn ymddangos yn syml, amlygir y ffaith ei fod yn amlbwrpas, gan I'r wal o dan y grisiau gael ei dynnu yn ol, I ddatgelu bar yn speakeasie “Fat Sam”. Roedd hyn yn hynod o effeithiol, gan ei fod yn achosi I'r newid golygfa fod yn llyfn ac effeithlon. Roedd hefyd yn ychwanegu at y thema cyfrinachau yn y stori, gan fod y speakeasie yn ymddangos fel ei fod wedi’i guddio.
Roedd y set yn gwbl naturiolaidd yn yr olygfa hon; gyda byrddau a chadeiriau wedi’u gwasgaru o amgylch y llwyfan, yn ogystal a phiano. Caiff y set hwn ei weld sawl gwaith yn y cynhychiad.
 Y tro cyntaf I ni fel cynulleidfa weld prif gymeriad y sioe, Bugsy Malone, oedd yn “Fat Sam’s”, gyda golau sbot mawr arno, er mwyn sefydlu ei bwysigrwydd yn y stori. 
Defnyddiwyd llawer o effeithiau sain yn ystod y cynhyrchiad; defnyddir swn glaw ysgafn I ddangos y tywydd.
Mae plot Bugsy Malone yn blentynaidd, a’r mwyafrif o’r cast wedi’i ffurfio o blant a phobl ifanc. Roeddwn felly, wedi fy syfrdannu gan I mi glywed effeithiau sain gynnau yn uchel iawn eu dynameg. Er fod gynnau yn ran bwysig or’ plot, credaf nad oedd  angen synnau mor uchel, pan roedd gweddill yr erchylldra a fyddai’n dod o wn arferol yn cael ei addasu I weddu I blant, oherwydd mai “splurge guns” yn saethu hufen oedden nhw. Nid oedd unrhyw fath o rybudd am synnau uchel cyn I’r sioe gychwyn. Mae synnau fel hyn yn gallu achosi problemau gorbryder I lawer o bobl, yn ogystal a dychryn plant mewn sioe sydd I fod yn ysgafn ei natur.
Defnyddwyd goleuo lliwgar yn y sioe er mwyn dangos breuddwydion y cymeriadau. Caiff y lliw piws ei ddefnyddio fel symbol o freddwydion; cymeriad “Fizzy” yn breuddwydio am gael dawnsio ar lwyfan; yn ei ffantasi, mae’r enseble yn perfformio dawns delynegol, gyda golau piws arnynt. Defnyddwyd yr un dechneg yn bellach ymlaen yn y sioe, yn ystod unawd “Blousy” yn breuddwydio am fod yn gantores. 
Sylwais ar broblem arall yn ymwneud a’r gynulleidfa darged ar ddiwedd act gyntaf y sioe. Roedd y cymeriadau yn mynd o amgylch y llwyfan mewn car ffug. O ran edrychiad, roedd y rhan hwn o’r set yn anhygoel.  Defnyddwyd goleuadau gwyn yn fflachio yn sydyn yn yr olygfa. Er fod hyn yn edrych yn wych, credaf ei fod yn beryglus iawn. Unwaith eto, nid oedd unrhyw fath o rybudd am oleuadau yn fflachio ar gael, felly gall hyn fod yn hynod o beryglus I bobl gyda chyflyrau megis epilepsi. Gan mai plant yw canran fawr o’r gynulleidfa, mae perygl nad ydynt wedi’u profi am unrhyw broblem iechyd fel hyn eto, a gall effaith goleuo mor llym achosi ffitiau, yn ogystal a bod yn anodd I'w wylio. 
Er fod y syniad yn effeithiol, roeddwn yn siomedig na wnaethon nhw ystyried unrhyw oblygiadau.
Er y siom ar ddiwedd yr hanner cyntaf, cefais fy syfrdannu ar yr ochr orau yn yr ail hanner.
Sylwais ar swn glockenspiel wrth I'r goleuadau LED ail ymddangos ar y llwyfan. Roedd y swn yma’n effeithiol, gan ei fod yn ymddangos yn hudolus, ac felly’n gweddu I freuddwydion y merched o fod yn berfformwyr enwog.
Cafodd un olygfa argraff gwych arna I, sef golygfa’r adeilad bocsio. Newidiodd y set o’r grisiau tywyll I gampfa focsio, gan ddefnyddio rhaffau fel cylch bocsio a goleuadau gobo yn creu effaith cawell  ar gyfer ystafell newid. Dyma enghraifft gwych o dechnegau syml gyda chanlyniadau hynod o effeithiol. Gostyngwyd bagiau taro o’r nenfwd hefyd er mwyn dangos mai lleoliad bocsio ydoedd. Roedd enghraifft effeithiol arall o oleuo lliwgar yma; defnyddwyd olau coch I ddangos perygl.
Ar ddiwedd y sioe, defnyddiwyd y gynnau hufen I ‘ladd’ pawb yn speakeasie Sam. Sylwais ar un nodyn pedal yn cael ei chwarae fel dron er  mwyn creu tyndra. 
Roedd hyn yn effeithiol iawn.
I gloi, credaf fod y cynhyrchiad hwn wedi bod yn llwyddiannus iawn; gyda thechnegau effeithiol a set clyfar iawn. Mi wnes I fwynhau yn arw, a buaswn yn bendant yn argymell y sioe. Am Brofiad! Rwyf yn bendant yn cytuno gyda adolygiad The Times o’r sioe; “A Whomping big Crowd Pleasing Hit
 (The Times, 2022)

